## Presuda Upravnog suda Republike Hrvatske broj: Us-1411/2009-8 od 20. listopada 2011.

### NN 146/2011 (16.12.2011.), Presuda Upravnog suda Republike Hrvatske broj: Us-1411/2009-8 od 20. listopada 2011.

UPRAVNI SUD REPUBLIKE HRVATSKE

2981

PRESUDA

Upravni sud Republike Hrvatske, u vijeću sastavljenom od sudaca toga suda Lidije Rostaš-Beroš, predsjednice vijeća, mr. sc. Mirjane Juričić i Smiljana Mikuša, članova vijeća, te sudskog savjetnika Darija Mađaroša, zapisničara, u upravnom sporu tužitelja BILO-SAN d.o.o., Bilogorska 25, Đurđevac, kojeg zastupa Kristina Alija Hrastinski, odvjetnica iz Zagreba, Zagrebačka cesta 50, protiv zaključka tužene Agencije za zaštitu tržišnog natjecanja, Zagreb, Savska c. 41, klasa: UP/I-030-02/2008-01/62, urbroj: 580-05-08-75-17 od 30. prosinca 2008. godine, radi pokretanja postupka utvrđivanja narušavanja tržišnog natjecanja, u nejavnoj sjednici vijeća održanoj 20. listopada 2011.

presudio je

I. Tužba se odbija.

II. Ova presuda će se objaviti u »Narodnim novinama«.

Obrazloženje

Osporenim zaključkom tuženog tijela odbacuje se zahtjev tužitelja za pokretanje postupka radi utvrđivanja sprječavanja, ograničavanja i narušavanja tržišnog natjecanja zlouporabom vladajućeg položaja na tržištu zbog nepostojanja uvjeta za pokretanje postupka. Tužitelj pobija zakonitost osporenog akta jer smatra da u postupku koji je prethodio osporenom aktu nije postupljeno prema pravilima postupka a osobito da činjenično stanje nije pravilno utvrđeno odnosno da je iz utvrđenih činjenica izveden nepravilan zaključak u pogledu činjeničnog stanja. Tužitelj, u bitnom, navodi da je dana 6. veljače 2008. godine društvo Komunalije d.o.o. donijelo odluku kojom je tužitelju zabranilo izvođenje radova na distributivnoj mreži u periodu od 12. veljače 2008. do 11. veljače 2009. godine a da se u navedenoj odluci, pored ostalog, navodi da se ista donosi i zbog toga što tužitelj nije izveo sporni priključak plina sukladno Odluci o uvjetima i načinu priključenja na plinsku i vodovodnu mrežu broj 19/5 od 8. kolovoza 2006. godine, zbog tog što prijava radova nije izvršena na propisani način, te budući da tužitelj ne posjeduje potrebnu dokumentaciju kojom se dokazuje njegova poslovna sposobnost za izvođenje ovakvih radova. Tužitelj ističe da se predmetna problematika s kojom je upoznao tuženo tijelo uopće ne odnosi na činjenicu da li je društvo Komunalije d.o.o. sprječavalo, ograničavalo ili narušavalo tržišno natjecanje ostalim ovlaštenim instalaterima na odnosnom distributivnom području već na činjenicu da je to učinjeno u odnosu na tužitelja, zbog toga tužitelj smatra da tuženi uopće nije argumentirano obrazložio razloge zbog kojih smatra da u konkretnom slučaju nisu povrijeđene odredbe Zakona o zaštiti tržišnog natjecanja.

Predlaže stoga Sudu da uvaži tužbu i osporeni akt poništi podredno da sam presudom riješi upravu stvar.

Tuženo tijelo u odgovoru na tužbu ostaje kod razloga osporenog zaključka i ponavlja kako u konkretnom slučaju nije bilo uvjeta za pokretanje upravnog postupka, te predlaže Sudu da tužbu kao neosnovanu odbije.

Zainteresirana osoba Komunalije-plin d.o.o. iz Đurđevca, Radnička cesta 61, zastupana po direktoru Draženu Mesiću, u odgovoru na tužbu osporava osnovanost tužbenih navoda i predlaže Sudu da tužbu odbije.

Tužba nije osnovana.

Odredbom članka 16. Zakona o zaštiti tržišnog natjecanja (»Narodne novine« broj 122/03.) propisano je da je zabranjena svaka zloupotreba vladajućeg položaja jednog ili više poduzetnika na mjerodavnom tržištu. Zloupotreba položaja očituje se naročito kao: izravno ili neizravno nametanje nepravednih kupovnih ili prodajnih cijena odnosno drugih nepravednih trgovinskih uvjeta, ograničavanje proizvodnje tržišta ili tehnološkog razvitka na štetu potrošača, primjena nejednakih uvjeta na istovrsne poslove s drugim poduzetnicima čime ih se dovodi u nepovoljan položaj u odnosu na konkurenciju, te uvjetovanje sklapanja ugovora pristankom drugih ugovornih stranaka na dodatne obveze koje po svojoj prirodi ili običajima u trgovini nisu u nikakvoj vezi s predmetom tih ugovora.

Uvidom u spis predmeta dostavljen ovom Sudu uz odgovor na tužbu proizlazi da je tužitelj podnio tuženoj Agenciji za zaštitu tržišnog natjecanja zahtjev kojim se traži pokretanje postupka protiv poduzetnika Komunalije d.o.o. sa sjedištem u Đurđevcu radi utvrđivanja sprječavanja, ograničavanja ili narušavanja tržišnog natjecanja zlouporabom vladajućeg položaja u smislu odredaba Zakona o zaštiti tržišnog natjecanja. Svoj zahtjev je tužitelj utemeljio na činjenici da mu je poduzetnik Komunalije d.o.o. zabranio rad na izvođenju priključaka na vodovodnoj, plinovodnoj i kanalizacijskoj mreži na svom distributivnom području na godinu dana od 12. veljače 2008. godine do 12. veljače 2009. godine. U povodu podnesenog zahtjeva Agencija je prikupila obavijesti i očitovanja od poduzetnika Komunalije d.o.o. i od tužitelja, uzela uvid u zapisnike poduzetnika Komunalije d.o.o., u Odluku o komunalnim djelatnostima jedinice lokalne samouprave, u Odluku o uvjetima i načinu priključenja na plinsku i vodovodnu mrežu broj 19/5 od 8. kolovoza 2006. godine, Odluku Gradskog vijeća Grada Đurđevca o komunalnim djelatnostima u Gradu Đurđevcu, te je prikupila podatke i o ostalim poduzetnicima koji obavljaju poslove na izvođenju priključaka distributivne plinske i vodovodne mreže na predmetnom području.

Odlukom o uvjetima i načinu priključenja na plinsku i vodovodnu mrežu broj 19/5 od 8. kolovoza 2006. godine poduzetnik Komunalije d.o.o. daje ovlasti drugim poduzetnicima za izvođenje priključaka vode, plina i struje. Točkom 6. navedene Odluke o uvjetima i načinu priključenja na plinsku i vodovodnu mrežu propisuje se da poduzetnik Komunalije d.o.o. neće odobriti izvođenje priključaka onim izvođačima radova koji se ne pridržavaju ili ne ispunjavaju uvjete iz navedene Odluke. Točkom 7. Odluke propisano je da poduzetnik Komunalije d.o.o. neće odobravati izvođenje priključaka odnosno ostale vrste radova na svom distributivnom području u narednih 12 mjeseci onim izvođačima koji izvedu priključak protivno odredbama navedene Odluke.

U postupku je utvrđeno da na distribucijskoj području poduzetnika Komunalije d.o.o. posluje 24 poduzetnika koji imaju ovlaštenja, nadalje je utvrđeno da je tužitelju zabranjeno obavljanje navedenih poslova u roku od godine dana zbog toga što nije izvodio instalacije sukladno naprijed navedenim Odlukama.

S obzirom na navedeno pravilno je zaključilo tuženo tijelo da s aspekta propisa o zaštiti tržišnog natjecanja u konkretnom slučaju nije riječ o postupanju opisanom u članku 16. Zakona o zaštiti tržišnog natjecanja već o primjeni zakonskih i podzakonskih akata koji uređuju predmetnu materiju, pa je pravilno zaključilo tuženo tijelo da nema uvjeta za pokretanje postupka te je zahtjev tužitelja odbacilo.

Prigovori tužitelja izneseni u tužbi nisu osnovani niti odlučni te nisu doveli u sumnju u zakonitost osporenog zaključka.

Trebalo je stoga na temelju odredbe članka 42. stavka 2. Zakona o upravnim sporovima (»Narodne novine« broj 53/91., 9/92. i 77/92.) tužbu kao neosnovanu odbiti.

Broj: Us-1411/2009-8

Zagreb, 20. listopada 2011.

Predsjednica vijeća
Lidija Rostaš-Beroš, v. r.

Presuda, NN 146/2011-2981